C 275/32
HR
Službeni list Europske unije
18.7.2022.
2.11.
EGSO preporučuje da Europska komisija da prioritet i misijama i mjerama kojima se otvaraju nova visokokvalitetna radna mjesta i stvaraju poslovne prilike, prihodi, bogatstvo i visok životni standard za građane i građanke EU, kao što su održavanje konkurentnosti europskih tehnoloških proizvoda u okolnostima sve oštrije konkurencije (naročito iz Kine, Koreje itd.). 2.12.
Izvoz europskih tehnoloških proizvoda (automobila, strojeva, materijala itd.) izvor je velikog broja radnih mjesta i znatnog dijela bogatstva u Europi.
Mikropoduzeća, MSP-ovi i inovativna start-up poduzeća, poduzeća koja brzo rastu i visoko obrazovanje također su važan izvor novih radnih mjesta u Europi. 3.
Posebne napomene 3.1.
1. misija – Prilagodba klimatskim promjenama 3.1.1.
Klimatske promjene jedan su od najvećih izazova s kojima se čovječanstvo suočava u 21. stoljeću.
Oni koji donose političke odluke morat će predvidjeti buduće promjene kako bi zaštitili najugroženije sektore i skupine, uzimajući u obzir i zapošljavanje.
3.1.2.
Gotovo sve mjere zelenog plana za sobom povlače povećanje cijena za građane EU-a, među ostalim, cijena električne energije, goriva, grijanja kućanstava.
Ta povećanja cijena imaju naročito velik utjecaj na stotine milijuna ljudi u državama članicama EU-a s niskim i srednjim dohotkom te na ranjive osobe općenito, koje često imaju niske prihode.
To znači da sve mjere u okviru zelenog plana imaju znatan socijalni utjecaj i stoga se moraju provoditi pažljivo.
Njima se mora povećati blagostanje, a ne gurnuti u stranu one kojima je potrebna potpora kako bi se suočili s promjenama.
3.1.3.
Evo nekih primjera novih tehnologija koje će zasigurno imati vrlo važnu ulogu u smanjenju emisija CO2:
— dekarbonizacija proizvodnje električne energije, — dekarbonizacija industrija koje su izvori emisija CO2, npr. industrije čelika, cementa itd., — hvatanje i skladištenje ugljika (CCS) i, na primjer, postrojenja za pročišćavanje otpadnih voda, — skladištenje električne energije u velikim razmjerima uz niske dodatne troškove, — električna mobilnost, — pametne mreže i visokonaponske električne mreže, — pametni gradovi itd.
3.1.4.
Te je tehnologije lako nabrojati na papiru, ali njihova provedba nesumnjivo predstavlja ogroman izazov s obzirom na razmjere koji su potrebni za svih 27 država članica EU-a, kao i globalno.
3.1.5.
Dostupnost velikog broja istraživača i inženjera bit će jedno od ključnih pitanja u tom globalnom natjecanju u vezi s novim tehnologijama.
To je za Europu definitivno ogroman izazov.
Zemlje u Aziji proteklih su 20 godina u ogromnim razmjerima povećale broj studenata fizike, informacijskih i komunikacijskih tehnologija i inženjerstva, dok je u Europi taj broj manje-više stagnirao.
Misijama EU-a treba promicati ne samo povećanje broja tih studenata, već bi EU trebao promicati i promjenu trenutnog trenda „odljeva mozgova” visokokvalificiranih osoba u „priljev mozgova” u EU.
3.1.6.
EGSO odlučno preporučuje da Komisija utvrdi mjere za znatno poboljšanje osnovnih vještina, kao i za povećanje broja studenata i studentica fizike, informacijskih i komunikacijskih tehnologija, inženjerstva, medicine i farmakologije u Europi u sljedećih 20 godina.
Europa će bez tog inženjerskog trusta mozgova nastaviti zaostajati u svim tehnologijama potrebnim za borbu protiv klimatskih promjena. 3.2.
2. misija – Borba protiv raka 3.2.1.
U 27 država članica EU-a broj slučajeva raka neprestano raste.
Te zemlje moraju zajednički raditi na poboljšanju dijagnosticiranja, terapije, pristupa personaliziranim lijekovima, liječenja i prevencije, kao što je EGSO već naglasio u lipnju 2021. u svojem mišljenju „Europski plan za borbu protiv raka” (4).
Stoga EGSO pozdravlja činjenicu da su istraživanja u području prevencije i liječenje raka navedena kao jedna od pet misija EU-a.
(4)
SL C 341, 24.8.2021., str. 76.